Il-Ministeru tal-Affarijiet Barranin se jfakkar l-erba’ anniversarji nazzjonali ta’ pajjiżna, l-Indipendenza, ir-Repubblika, il-Ħelsie u dħul ta’ Malta fl-Unjoni Ewropea b’kunċert intitolat “MIXJIETNA” nhar is-Sibt 17 ta’ Mejju fis-7.30pm f’Dar il-Mediterran għall-Konferenzi, il-Belt Valletta taħt il patroċinju tal President ta’ Malta Marie Louise Coleiro Preca. Il-PBS se tkun qed tiffilmja dan l-avveniment speċjali li għalih se jattendu l-membri tal-korp diplomatiku u l-ogħla awtoritajiet tal-pajjiz. Se jkun hemm numru ta’ biljetti li se jkunu jistgħu jinkisbu mill pubbliku. Dan il-kunċert se jittella’ bis-sehem tal-Orkestra Filarmonika Nazzjonali taħt it-tmexxija tas-surmast mill-Kroazja Mro Miran Vaupotich waqt li Mro Sigmund Mifsud huwa d-Direttur Artistiku tal-avveniment. Il-programm jinkludi firxa wiesa’ ta xogħlijiet minn kompozituri minn diversi pajjizi fosthom Gioacchino Rossini; Tchaikovsky; Tosti; Chabrier; Bernstein; Mozart; Marquez; Lloyd Weber; Charles Camilleri ; Gounod fost l-oħrajn; il-kantanti solisti ser ikunu s-soprano Gillian Zammit, Dorothy Bezzina u Lawrence Gray, waqt li Meehae Ryo se jkun il-mistieden speċjali fuq iċ-cello.